Uniunea Naţională a Judecătorilor din România a trimis o scrisoarea secţiei de procurori a Consiliului Superior al Magistraturii prin care cere să amâne interviul pe care Laura Codruţa Kovesi ar trebui să îl susţină joi pentru un nou mandat la conducerea DNA "până în momentul în care Ministerul Justiţiei va face publice atât criteriile pe care le-a avut în vedere la înaintarea acestei propuneri către CSM, cât şi motivele pentru care această procedură nu a fost folosită pentru restul funcţiilor aflate într-o situaţie similară", se arată într-un comunicat de presă al UNJR.

UNJR susţine că propunerea a fost făcută fără a se urma o procedura clară, aşa cum cere atât sistemul judiciar cât şi Comisia Europeană în ultimele rapoarte MCV.

De asemenea, Uniunea Judecătorilor reia o declaraţie din luna decembrie a ministrului Justiţiei, Raluca Prună, în care aceasta spunea că propunerea pentru noua conducerea a DNA se va face după o procedură simplă şi transparentă, astfel că "este neclar ce a facut-o pe Raluca Prună să îşi încalce propriile afirmaţii şi recomandările Comisiei Europene, însă acest fapt a creat aparenţa unei înţelegeri politice, prin care rolul CSM în această procedură devine practic lipsit de relevanţă. Aceasta aparenţă este întărită şi de faptul că ministrul Prună a afirmat că deja preşedintele Iohannis este de acord cu numirea, deşi doamna Laura Codruţa Kovesi încă nu a primit avizul CSM", menţionează judecătorii.